Rådmand Kristoffer Hjort Storm forlod torsdag midt på eftermiddagen de afsluttende forhandlinger om næste års budget i Aalborg Kommune. Han er rådmand for Senior- og Omsorgsforvaltningen, og han gik fra forhandlingerne på borgmesterens forvaltning, fordi Kristoffer Hjort Storm mener, at de ældre kommer til at betale prisen for en række nedskæringer og omprioriteringer næste år. - Det er en glidebane, og det bryder jeg mig ikke om. De ældre mennesker har været med til at indbetale det meste af deres liv, og det skal ikke gå ud over dem, at vi skal spare, siger løsgængeren Kristoffer Hjort Storm til TV2 Nord fra sin bil cirka 20 minutter efter, han gik fra forhandlingsbordet. Senior- og Omsorgsrådmanden mener, at Aalborg Kommune flytter millioner væk fra ældreområdet, der ellers var blevet bevilliget gennem en aftale med Kommunernes Landsforening. Penge, Kristoffer Hjort Storm mener, skulle bruges på det stigende antal ældre borgere i Aalborg Kommune. - Jeg vil ikke gå på kompromis med mine holdninger eller den behandling, som budgettet giver mine medarbejdere. Det er bare et rigtig dårligt budget for vores seniorer i Aalborg Kommune, påpeger Kristoffer Hjort Storm. Klimarådmand er også gået Også SF og Enhedslisten - heriblandt rådmand for Klima og Miljø, Per Clausen - har torsdag eftermiddag forladt de afsluttende forhandlinger om budgettet i Aalborg Kommune. - Desværre må vi konstatere, at der ikke var nogen vilje til at fjerne de forringelser, som rammer udsatte børn og unge hos hverken Socialdemokratiet eller de borgerlige partier i budgetforhandlingerne, siger Anna Aaen, som er gruppeforkvinde for Enhedslisten i Aalborg Byråd. - Det blev ikke kun velfærden, som blev taberen - også klimaet tabte. Reelt er der ikke afsat midler til at implementere den klimahandlingsplan, som byrådet netop har vedtaget. Dermed er indsatsen for at nå målet om en reduktion af CO2-udslippet på 70 procent i 2030 blevet sat tilbage. Alt i alt valgte Socialdemokratiet denne gang at indgå et blåt budgetforlig med de borgerlige partier - og det er ærgerligt, siger Anna Aaen. Budgettet ventes at falde på plads og blive præsenteret torsdag aften.

Opsummering:
Skuffede rådmænd forlader forhandlinger om næste års budget i Aalborg Kommune.